Senatorul Chițac a fost confirmat cu coronavirus, la o zi după ce parlamentarul nega vehement informația, vorbind despre ”isterie” și ”o simplă răceală”/ Senatorul a fost luni în Parlament

Senatorul constănțean Vergil Chițac (57 ani) și soția acestuia au fost depistați pozitiv cu coronavirus, vineri. Bogdan Huțucă, șeful PNL Constanța, a declarat că s-a autoizolat la domiciliu pentru că s-a întâlnit la rândul său cu senatorul Chițac, care nega vehement că este suspect de coronavirus. Mai mult, senatorul a fost, luni, în Parlament.

UPDATE: Sunt infectați și asistentul personal al senatorului, precum și fiul acestuia. Toți cei patru, aflați în izolare la domiciliu, vor fi transportați la Spitalul județean Constanța.

“Senatorul Chițac a făcut testul pentru coronavirus, așa cum deja știti și rezultatul a ieșit pozitiv. Atât pentru el, cât și pentru soție. Din momentul în care am aflat, am decis să mă autoizolez și eu deoarece ultima data când m-am întâlnit cu domnul senator a fost luni, săptămâna aceasta. Am plecat, ieri, spre Parlament și în momentul când voiam să intru în clădire am primit vestea că domnul Chițac s-a testat pentru coronavirus. Mi-am sunat șeful de la partid și l-am informat despre situație și am plecat spre casă. De atunci, m-am autoizolat și aștep rezultatul testului”, a declarat Bogdan Huțucă pentru Ordinea.ro.

Joi, Vergil Chițac a dezmințit informația publicată de Antena 3, conform căreia este suspect de coronavirus, spunând că are o simplă răceală și că s-a creat o adevărată isterie, dar că și-a făcut testul preventiv, ca să spulbere orice îndoială:

”Constat că s-a creat o adevărată isterie în plan social vizavi de o așa zisă infectare a mea cu Coronavirus. Informația vine exact pe fondul votului din Parlament de astăzi, pentru învestirea Guvernului Cîțu. Este adevărat că ieri am anunțat că nu pot participa la vot pentru că sufăr de o răceală și voi rămâne acasă. Totuși, nu știu în ce context colegii din Parlament au tras de la sine concluzia că sunt suspect de Coronavirus și au făcut public acest lucru. Menționez că sunt sub medicație de două zile și nu am simptome de Coronavirus. Totuși, pentru a înlătura orice suspiciune, am solicitat efectuarea unui test și vă voi ține la curent”, a transmis Vergil Chițac, joi după-amiază, pe Facebook.

Informația inițială s-a rostogolit de la liderul deputaţilor PNL, Florin Roman, care a anunţat că senatorul liberal Vergil Chiţac s-a autoizolat la domiciliu, după ce a aflat că un parlamentar din altă ţară, cu care a participat la o reuniune NATO la Bruxelles, este suspect de coronavirus.

Recent, Vergil Chițac a fost desemnat candidatul PNL la Primăria Constanța și se afla în negocieri cu USR și PLUS pentru organizarea unei alianțe împotriva candidatului PSD și a primarului în funcție al Constanței, Decebal Făgădău.